Αλληλεπιδράσεις στη γεωργία της Ευρωπαϊκής Ένωσης
Authors: Τρέμμα Ουρανία 
Published: September 2021

Η παρούσα διατριβή αποτελείται από δύο επιμέρους ερευνητικές εργασίες, στις οποίες αναλύονται οι σχέσεις τιμών μεταξύ των βασικότερων αγορών χοιρινού κρέατος και κρέατος κοτόπουλου στην Ευρωπαϊκή Ένωση. Η πρώτη ερευνητική εργασία μελετά τις σχέσεις των τιμών τεσσάρων βασικών αγορών χοιρινού κρέατος στην Ευρωπαϊκή Ένωση, συγκεκριμένα της Γερμανίας (DE), της Δανίας (DK), της Γαλλίας (FR) και της Ισπανίας (ES). Τα δεδομένα της έρευνας είναι μηνιαίες τιμές χονδρικής πώλησης χοιρινού κρέατος και αφορούν την περίοδο Ιανουάριος 1999 έως και Δεκέμβριος 2015. Η μεθοδολογική προσέγγιση που ακολουθείται περιλαμβάνει την εφαρμογή ελέγχου μη γραμμικής αιτιότητας των Diks & Panchenko (2006) ενώ η διερεύνηση πιθανών ασυμμετριών στις εκάστοτε σχέσεις επιτυγχάνεται με τη χρήση του υποδείγματος μη γραμμικής συνολοκλήρωσης αυτοπαλίνδρομων κατανεμημένων χρονικών υστερήσεων (NARDL), των Shin, et al. (2014). Τα αποτελέσματα της έρευνας υποστηρίζουν την ολοκλήρωση των αγορών χοιρινού κρέατος στην Ευρωπαϊκή Ένωση και επιβεβαιώνονται σταθερές μακροχρόνιες σχέσεις μεταξύ των τιμών των εξεταζόμενων ζευγαριών. Αναφορικά με το πρότυπο μετάδοσης των τιμών μακροχρόνια, αυτό στην πλειοψηφία του είναι συμμετρικό υποδεικνύοντας ότι θετικά και αρνητικά σοκ μεταδίδονται στις χωρικές αγορές με το ίδιο μέγεθος. Επιπρόσθετα, ο νόμος της ενιαίας τιμής επιβεβαιώνεται στην ισχυρή του μορφή, στα ζευγάρια αγορών υπό εξέταση υποστηρίζοντας την αποτελεσματικότητα των αγορών χοιρινού κρέατος στην Ευρωπαϊκή Ένωση. Σε βραχυχρόνιο επίπεδο, όμως, τα αποτελέσματα υποστηρίζουν ότι για την πλειοψηφία των εξεταζόμενων χωρικών αγορών, η μετάδοση των τιμών γίνεται ασυμμετρικά και οι ταχύτητες μετάδοσης των σοκ κρίνονται χαμηλές. Συνολικά, τα ζευγάρια των αγορών Δανία – Γερμανία και Δανία - Γαλλία αποτελούν τις πιο ολοκληρωμένες αγορές, με υψηλό βαθμό εξάρτησης. Η δεύτερη ερευνητική εργασία μελετά τις σχέσεις τιμών τεσσάρων βασικών αγορών κρέατος κοτόπουλου στην Ευρωπαϊκή Ένωση, συγκεκριμένα της Γερμανίας (DE), του Ηνωμένου Βασιλείου (UK), της Γαλλίας (FR) και της Ισπανίας (ES). Τα δεδομένα της έρευνας είναι μηνιαίες τιμές χονδρικής πώλησης κρέατος κοτόπουλου και αφορούν την περίοδο Ιανουάριος 1991 έως και Ιανουάριος 2016. Η διερεύνηση και αξιολόγηση των σχέσεων των τιμών των αγορών αυτών επιτυγχάνεται μέσω μη γραμμικής συνολοκλήρωσης με την εφαρμογή του υποδείγματος MTAR, των Enders & Siklos (2001), λαμβάνοντας υπόψιν διαρθρωτικές μεταβολές, μη γραμμικότητα και ασυμμετρική προσαρμογή στις αγορές κοτόπουλου στην Ευρωπαϊκή Ένωση, με τη χρήση οριακών τιμών. Τα αποτελέσματα υποστηρίζουν την ύπαρξη μερικής ολοκλήρωσης των αγορών υπό την έννοια ότι οι τιμές χονδρικής πώλησης κινούνται μαζί σταθερά. Όμως, το πρότυπο μετάδοσης των τιμών μακροχρόνια είναι ασυμμετρικό σε όλα τα ζεύγη αγορών, απορρίπτοντας εξ ορισμού το νόμο της ενιαίας τιμής. Συνεπώς, υποστηρίζεται η μη αποτελεσματικότητα των αγορών υπό εξέταση. Τα αποτελέσματα δείχνουν ότι η αντίδραση των αγορών σε μειώσεις των τιμών της κεντρικής αγοράς είναι γρηγορότερη σε σχέση με τις αυξήσεις στην ίδια αγορά. Αυτό πιθανά οφείλεται στην προσπάθεια των χωρών να διατηρήσουν το μερίδιο αγοράς τους. Επιπρόσθετα, τα αποτελέσματα δείχνουν ότι τα όρια-κόστη συναλλαγών μεταξύ των μεγαλύτερων εισαγωγικών και εξαγωγικών αγορών είναι πιο ευρή. Επομένως, υποστηρίζεται ότι σε μία εισαγωγική χώρα οι τιμές πουλερικών περιλαμβάνουν υψηλότερα κόστη συναλλαγών συγκριτικά με μία εξαγωγική χώρα. Σχετικά με τις βραχυχρόνιες επιδράσεις, τα αποτελέσματα δεν υποστηρίζουν την ύπαρξή τους.